Tytuvėnų jaunimo mokykla

Kelmės rajono Tytuvėnų jaunimo mokykla – buvusi pagrindinės mokyklos tipo jaunimo mokykla, veikusi Budraičių kaime (Tytuvėnų apylinkių sen.) Kelmės rajone. Mokykla įsikūrusi Kelmės profesinio rengimo centro Tytuvėnų skyriaus (Budraičių km.) patalpose. Mokykloje vykdytas pagrindinis ugdymas ir neformalus švietimas. Mokymas vyko lietuvių kalba. Kodas 195220912. Steigėjas – Kelmės rajono savivaldybės taryba.

Istorija 

1994 m. rugsėjo 1 d. Tytuvėnų žemės ūkio mokyklos bazėje buvo įsteigtos Tytuvėnų jaunimo 9 ir 10 klasės. Mokykla įkurta 1995 m. vasario 1 d. Nuo pat įkūrimo direktore dirbo Danutė Buivydienė.

2006–2007 mokslo metais mokykloje mokėsi 65 mokiniai. Specialusis ugdymas buvo skirtas 17 mokinių. 2007–2008 mokslo metais  mokėsi 63 mokiniai. Specialusis ugdymas buvo skirtas 18 mokinių. 2019 m. mokykla uždaryta.

Mokyklos veikla 

Jaunimo mokykloje dauguma mokinių yra iš socialiai apleistos aplinkos, dėl elgesio problemų ar dėl įvairių kitų specifinių pažinimo sutrikimų nepritapę pagrindinėse dieninėse mokyklose ar gimnazijų klasėse. Mokykloje mokymo procesas yra labiau individualizuotas, klasėse nedidelis mokinių skaičius. Kiekvieną rudenį į mokyklą ateina apie 20 naujų mokinių, kuriems adaptaciniu laikotarpiu skiriamas ypatingas dėmesys ir pagalba. Siekiama jiems sudaryti sąlygas prasmingai saviraiškai, siūlyti ir taikyti skirtingus mokymo būdus ir metodus. 

Mokykloje vykdoma pagrindinio ugdymo švietimo programa, komplektuojamos  6, 7, 8, 9, 10 klasės. Baigę dešimt klasių, mokiniai įgyja pagrindinį išsilavinimą. 8-10 klasėse vykdomas ikiprofesinis mokymas „Kaimo turizmo organizavimo pradmenys“.  Mokiniai yra mokomi svečių priėmimo, maisto ruošos, raštvedybos, kompiuterinio raštingumo, ekonominio raštingumo ir verslumo ugdymo.

Mokykloje yra bendrabutis, kuriame kasmet gyvena apie 30 mokinių, dėl įvairių priežasčių nusprendusių pakeisti gyvenamąją aplinką ir save, atvykstančių iš kaimyninių seniūnijų ir rajonų. Visiems jiems teikiamas nemokamas maitinimas. Mokiniams mokykloje ir bendrabutyje adaptuotis, spręsti įvairias problemas, mokymosi spragas, pasirinkti tolesnį gyvenimo kelią padeda socialinė pedagogė, specialioji pedagogė, bendrabučio auklėtoja, klasių auklėtojai. 

Baigę mokyklą, kasmet apie 80-85 proc. mokinių tęsia mokymąsi profesinėse mokyklose, kolegijose. Mokykloje veikia savivaldos institucijos: mokyklos taryba, mokytojų taryba, mokinių taryba.

2016 m. duomenimis, mokykloje dirbo 17 pedagoginių darbuotojų, buvo sukomplektuotos 4 klasės: 7–8 klasė – 10 mokinių, 9 klasė – 12 mokinių, 10a klasė – 9 mokiniai, 10b klasė – 9 mokiniai.

Nuorodos 
 Mokyklos svetainė 
 Tytuvėnų jaunimo mokykla (aikos.smm.lt)
 Jaunimo mokyklos (jaunimo mokyklų koncepcijos įgyvendinimas)

Buvusios Kelmės rajono savivaldybės mokyklos